**Смяховіч, М. У.** Праявы супраціву беларускага калгаснага сялянства сталінскай аграрнай палітыцы (1946―1952 гг.) / Мікалай Уладзіміравіч Смяховіч // Беларускі гістарычны часопіс. - 2017. — № 12. — С. 4-16.

**Праявы супраціву беларускага калгаснага сялянства**

**Сталінскай аграрнай палітыцы (1946-1952 гг.)**

***У першыя пасляваенныя гады савецкая дзяржава прымала ў аграрнай галіне рашэнні, якія не адпавядалі інтарэсам калгаснага сялянства. У адказ на палітыку прымусу і эксплуатацыі ў Беларусі нарастаў супраціў калгаснага сялянства сталінскай аграрнай палітыцы.***

Беларуская савецкая гістарыяграфія сталінскую аграрную палітыку пасляваенных гадоў па ідэалагічных меркаваннях пераважна ацэньвала пазітыўна. Аднак прызнавала, што цяжкасці жыцця сялян у гэты час былі абумоўленыя нетолькі наступствамі Вялікай Айчыннай вайны і германскай акупацыі, але і "буйнымі недахопамі ў кіраўніцтве калгасамі і ў арганізацыі калгаснай вытворчасці"'. У пачатку 1990-х гг. у беларускай нацыянальнай гістарыяграфіі ацэнка аграрнай палітыкі савецкай дзяржавы гэтага перыяду змянілася. Адзначалася, што яна прывяла да таго, што "праца калгаснікаў небывала характер паднявольнай"2, а калгасна-саўгасны лад характарызаваўся як "паўпрыгонніцкая сістэма"3.

На нашу думку, наяўнасць і выкарыстанне такіх дэфініцый, як" паднявольная праца", "паўпрыгонніцкая сістэма", у дачыненні да характарыстыкі калгаснага ладу і працы сялян абумоўлена адсутнасцю спецыяльных даследаванняў арганізацыі і аплаты працы калгаснага сялянства ў гады сталінскага праўлення. Так, пэўныя напрацоўкі былі зроблены. Гісторыі аднаўлення сельскай гаспадаркі і адлюстраванню асаблівасцяў жыцця і працы сялян былі прысвечаны манаграфіі А. Белязо4. Пытанні адбудовы беларускай вёскі, дзейнасці партыйных уладаў па арганізацыі калгасна-саўгаснай вытворчасці ў адзначаны перыяд разглядаліся ў працах А. Гурыновіча, І. Лугоўцава, В. Генералава, М. Ляшко і інш.5. Аднак рэальныя адносіны беларускага сялянства да сталінскай аграрнай палітыкі гэтага часу не разглядаліся.

**Цяжкасці сялянскай працы і жыцця**

У пасляваенныя гады адной з найбольш "злабадзённых" праблем жыцця сялян была арганізацыя і аплата працы ў калгасах. Да вайны яны рэгламентаваліся прыкладным Статутам сельскагаспадарчай арцелі, зацверджаным Саўнаркамам СССР і ЦК УКП(б) 17 лютага 1935 г. Паводле гэтага дакумента, асноўнымі вытворчымі структурнымі адзінкамі ў калгасах былі брыгады і звёны. Па задуме кіраўніцтва СССР, яны ствараліся для таго, каб ліквідаваць ураўнілаўку і заахвоціць калгаснікаў да павышэння вытворчасці працы. Аналіз крыніц дае магчымасць зрабіць высновy, што калгаснікі так не лічылі. Яны, як, напрыклад. у калгасе імя Калініна Гродзенскага раёна, на сваіх сходах прымалі рашэнне "укараніцьзвённую арганізацыю працы"6, але ў рэальнасці яго ігнаравалі.

Звёны пачалі стварацца ў калгасах БССР ужо пасля зызвалення яе тэрыторыі ад германскай акупацыі . 1944 г. У пачатку 1945 г. было створана 30 781 звяно аднак летам іх колькасць скарацілася да 19 997, а ў канцы года іх налічвалася толькі 6330 (каля 20% ад першапачатковай колькасці). Цікавыя лічбы захаваліся і па асобных рэгіёнах. Так, у калгасах Бабруйскай вобласці вясной 1946 г. было арганізавана 5648 звёнаў, але да канца года засталося толькі 704. У Віцебскай вобласці ў 1946 г. было створана 7199 звёнаў але да канца года захавалася толькі 107. Ніводнага звяна не засталося ў Багушэвіцкім, Лепельскім, Лёзненскім, Сененскім, Суражскім раёнах гэтай вобласці. а ў Віцебскім раёне з 382 засталося толькі 8 звёнаў7. Падобная сітуацыя была і ў іншых абласцях. Такім чынам, адзін з важных элементаў арганізацыі працы ў калгасах, прадугледжаны названым Статутам, не працаваў. У пачатку года іх кіраўніцтва фармальна "запісвала" калгаснікаў у склад звёнаў, рапартавала аб гэтым вышэй, але ў рэальнасці сяляне працягвалі працаваць на палетках, як адзначалі правяраючыя, "скопам".

Гэта назіралася і ў наступныя гады. Так, 6 лютага 1948 г. на сходзе працаўнікоў калгаса імя Ракасоўскага Індурскага сельсавета Гродзенскага раёна быў абмеркаваны даклад яго старшыні І. Жвалеўскага, які канстатаваў, што ў 1947 г. звеннявую работу "не ўдалося наладзіць і да канца года звёны не захаваліся”8. На такім жа сходзе ў калгасе "Перамога" Еўлашэўскага сельсавета Шчучынскага раёна 24 студзеня 1948 г. была абмеркавана справаздача праўлення за 1947 год. Старшыня калгаса Трафімчык адзначыў, што ў калгасе "не было звёнаў"9.

Такую сітуацыю можна патлумачыць слабай зацікаўленасцю калгаснікаў у выніках сваёй працы. У артыкуле 15 Статута адзначалася, што кожнаму калгасніку не радзей за адзін раз на тыдзень брыгадзір адпаведна ўстаноўленым расцэнкам і зробленай працы запісвае ў працоўную кніжку "колькасць выпрацаваных ім працадзён"10.

Аднак складаным было само пытанне "ўстаноўленных расцэнак". Матэрыяльна-тэхнічная база калгасаў і саўгасаў у БССР была цалкам разбураная падчас германскай акупацыі. У калгасах фактычна адсутнічала свойская жывёла і тэхнічныя прылады працы. Акупанты вывезлі ў Германію больш за 950тыс. коней; больш за 2 млн. галоў буйной рагатай жывёла, больш за 2,8 млн. свіней і прыкладна столькі ж авечак і коз. Сельская гаспадарка страціла каля 9 тыс. трактароў, больш за 1 тыс. камбайнаў. На момант вызвалення Беларус і ўпараўнанні з 1940 г. у ёй засталося толькі 39% коней, 31 % буйной рагатай жы- вёлы, 37% кароў, 11% свіней і 22% авечак і коз, пасяўныя плошчы скараціліся на 43%11. У выніку большасць сельскагаспадарчых работ сяляне мусілі выконваць сваімі рукамі.

А рабіць гэта было выключна цяжка. Ваеннай цэнзурай НКДБ СССР у перыяд з 1 па 17 жніўня 1944 г. было зарэгістравана 67 лістоў, у якіх паведамлялася аб выкарыстанні людзей як цяглавай сілы ў некаторых калгасах Палескай вобласці. К. Марціновіч з вёскі Барбарова Глускага раёна пісала: "...праца вельмі цяжкая, коней няма, аруць жанчыны на сябе. Восем жанчын запрагаюцца ў плуг, а дзявятая стаіць за плугам, вось так і працуем...".

З. Некрашэвіч з вёскі Андрэеўка Акцябрскага раёна паведамляла: "...вельмі цяжка араць зямлю — ні коней, ні кароў няма, запрагаемся ў плуг і арэм на сабе"12.

Між тым нормы пасеваў раслі. Так, калі ў 1944 г. калгасы Асіповіцкага раёна засеялі 5003 га ворыва (50,5 га на калгас), то ў 1945 г. мусілі засеяць 10 260 га (120 га на калгас). Для таго каб выканаць такі аб’ём, вясной 1945 г. у раёне да сельгасработ былі прывучаны 132 каровы. У 1944 г. калгасы Круглянскага раёна засеялі 7000 га (53 га на калгас), а ў 1945 г. павінны былі засеяць 13 135 га (прыкладна па 100 га на калгас). Для правядзення пасяўной кампаніі ў гэтым раёне вясной 1945 г. 780 кароў былі прывучаны да ворыва13. Вясной 1945 г. у Беларусі на работах па ўскопванню зямлі працавала 178 тыс. сялян (у асноўным жанчын, старых і дзяцей). Яны сваімі сіламі ўзаралі і ўскапалі больш за 150 тыс. га (78 тыс. га ў калгасах І 80 тыс. га на сваіх прысядзібных участках)14. Пры гэтым за ўскапаныя ўручную 0,1 га ворыва калгасы налічвалі толькі адзін працадзень15.

У першыя пасляваенныя гады становішча на вёсцы заставалася надзвычай цяжкім. Аднак улады патрабавалі хуткага аднаўлення сельскай гаспадаркі.

У сакавіку 1946 г. быў прыняты план развіцця народнай гаспадаркі СССР на чацвёртую пяцігодку, якім прадугледжвалася поўнае аднаўленне сельскай гаспадаркі і павышэнне аб’ёму вытворчасці ў параўнанні з даваенным узроўнем (1940 г.). Планавалася давесці ўраджайнасць: збожжавых да 10 ц/га супраць 8,9 ц/га, бульбы — да 145 супраць 137, ільновалакна — да 3 супраць 1,916. Пазней гэтыя планы былі скарэктаваныя з-за голаду ў зімова-веснавы перыяд 1946—1947 гг. У сакавіку 1947 г. рашэннем ХІІІ пленума ЦК КПБ(б) планавыя заданні па вытворчасці асобных відаў прадукцыі раслінаводства і жывёлагадоўлі ў БССР павялічылі на 10—15%17. Яны былі разлічаныя на надзвычай напружаную працу калгаснікаў, якая б кампенсавала адсутнасць сельскагаспадарчай тэхнікі ў калгасах. На 1 студзеня 1946 г. у СССР 108,6 тыс. калгасаў (50%) не мелі сеялак, 107,8 тыс. (49%) — сенакасілак, 115,4тыс.(53%) — малацілак18. Яшчэ горшым было становішча ў беларускіх калгасах. Брыгады машынна-трактарных станцый (МТС) БССР у 1946 г. выканалі толькі 34% агульнага аб’ёму сельскагаспадарчых работ "супраць 58% у 1940 г.". Таму асноўны цяжар па апрацоўцы калгасных палеткаў па-ранейшаму клаўся на сялян. Узрасла нагрузка на коней, якая складала "каля 25 га ворнай зямлі". У выніку за 1946 год колькасць коней у беларускіх калгасах зменшылася з 230 тыс. да 216 тыс.19.

**Сталінскія дырэктывы**

**аб паляпшэнні становішча на вёсцы**

Ужо ў самым пачатку чацвёртай пяцігодкі ў калгасах СССР абвастрылася пытанне арганізацыі і аплаты працы калгаснікаў. Як ужо адзначалася, да вайны яно рэгламентавалася прыкладным Статутам сельскагаспадарчай арцелі, які называлі "сталінскім законам калгаснага жыцця". У ім гаварылася, што праўленнем арцелі распрацоўваюцца, а агульным сходам калгаснікаў зацвярджаюцца нормы выпрацоўкі і расцэнкі ў працаднях па ўсіх відах сельскагаспадарчых работ. Нормы выпрацоўкі павінны быць такія, каб іх мог выканаць калгаснік, які працуе добрасумленна. Кожны від работы, напрыклад: узараць ці засеяць гектар зямлі, намалаціць тону зерня, накапаць цэнтнер буракоў, выцерабіць ці замачыць гектар лёну, надаіць літр малака і інш. ацэньваўся ў працаднях20. Адзначым, што да вайны калгасныя праўленні распрацоўвалі і прымалі свае нормы выпрацоўкі і расцэнкі па кожным відзе работ. Але ў пасляваенны час у БССР гэтая справа ўскладнялася тым, што нарматыўнымі актамі не прадугледжвалася ручное ўскопванне калгасных палеткаў, збор на палях і выганах мін і снарадаў, планіроўка калгасных ніў (перакапаных траншэямі, бліндажамі і акопамі), раскарчоўка хмызняку, узнаўленне меліяратыўных каналаў, адбудова гаспадарчых дарог, мастоў і іншыя работы. Не ведалі, як іх вызначыць, і спецыялісты міністэрства сельскай гаспадаркі БССР. На яго закрытым партыйным сходзе 23 сакавіка 1947 г. канстатавалася, што ўздым сельскай гаспадаркі запавольвае тое, што арганізацыйны аддзел не можа забяспечыць калгасы прыкладнымі нормамі21.

У саміх калгасах адпаведныя нормы вызначала мясцовае кіраўніцтва, што часам выклікала незадаволенасць сялян. Да таго ж іх прымушалі у парадку працоўнай мабілізацыі выконваць работы па адбудове аб’ектаў грамадскай інфраструктуры. Так, у 1947 г. калгаснікі Магілёўскай вобласці адпрацавалі на будаўніцтве дарожнай інфраструктуры 340,6 тыс. "чалавека-дзён", у 1950 г. — 357,9 тыс., за 6 месяцаў 1951 г. — 233,8 тыс.22.

У адказ на прымус і свавольства з боку мясцовага партыйна-дзяржаўнага кіраўніцтва ў ЦК УКП(б) шырокім патокам ішлі сялянскія скаргі. У выніку 19 верасня 1946г. І.Сталін падпісаў пастанову"0 мерах по ликвидации нарушений Устава сельскохозяйственной артели"23. У ёй канстатавалася, што няправільнае размеркаванне працадзён, раскраданне грамадскіх зямель калгасаў, расцягванне калгаснай уласнасці, злоўжыванні з боку раённых і іншых партыйна-савецкіх работнікаў сталі звычайнымі з’явамі эканамічнага жыцця калгасаў. Падкрэслівалася, што няправільнае размеркаванне працадзён было вынікам празмернага павелічэння адміністрацыйна-ўпраўленчага персаналу, прадстаўнікі якога "нічога не рабілі", але атрымлівалі высокі заробак. Меліся на ўвазе дзяжурныя, вартаўнікі і кур’еры сельсаветаў, пазаштатныя работнікі мясцовых і раённых арганізацый, цырульнікі, начальнікі пажарных дружын, шаўцы, краўцы і інш. Адзначалася, што падобная практыка вядзе да абясцэньвання працадзён, да памяншэння даходаў і зацікаўленасці калгаснікаў у выніках працы. Злоўжыванні з боку раённых і іншых партыйна-савецкіх работнікаў адбываліся і ў форме набыцця імі калгаснай маёмасці: жывёлы, збожжа, кармоў, мяса, малака, масла, мёду, гародніны "бясплатна ці за нізкую плату"24.

Згодна з пунктам 5 пастановы ўсе асобы, вінаватыя ў раскраданні, расцягванні, незаконным распараджэнні калгаснай маёмасцю, грамадскай зямлёй і грашовымі сродкамі былі аднесеныя да катэгорыі "парушальнікаў закона і ворагаў калгаснага ладу". 3 імі ўлады вялі жорсткую барацьбу.

У адпаведнасці з пунктам 10 пастановы 8 кастрычніка 1946 г. была створана новая ўрадавая структура — Савет па справах калгасаў пры ўрадзе СССР, якая атрымала шырокія паўнамоцтвы па барацьбе з "ворагамі калгаснага ладу". У саюзных рэспубліках ён абапіраўся "на сваіх прадстаўнікоў у якасці кантралёраў ад цэнтра, якія не залежалі ад мясцовых улад "25.

У лютым 1947 г. пленум ЦКУКП(б) прыняўпастанову "О мерах подъёма сельского хозяйства в послевоенный период". У ёй у адказ на скаргі сялянства на адсутнасцьзаробкаў І. Сталін паставіў задачу "устранить недостатки в организации и оплате труда колхозников", "выработать и обеспечить применение более правильных способов оплаты труда, поощрения хорошо работающих колхозников"26. Улічваючы адсутнасць дзейснай дзяржаўнай сістэмы матывацыі працы калгаснікаў, апошнія не былі зацікаўленыя ва ўздыме калгаснай сельскай гаспадаркі. Таму ўлады маглі разлічваць толькі на адзін рэсурс — прымус. Яго інструментам і рабіўся працадзень, які ператварыўся "ў норму кантролю працоўнай павіннасці"27.

Нагадаем, што працадзень як агульны прынцып уліку колькасці і якасці працы і размеркавання даходаў ва ўсіх калгасах СССР быў зацверджаны ў сакавіку 1931 г. рашэннем VI з’езда Саветаў СССР. Паводле тагачаснага вызначэння ён уяўляў сабою "меру затрат работы колхозников в общественном хозяйстве, определяющей вместе с тем долю участия каждого колхозника в распределении доходов в колхозах на цели личного потребления. Трудодень является наиболее понятной и доступной для колхозников формой повседневного учета и контроля за участием каждого члена артели в коллективной работе и в осуществлении социалистического принципа оплаты по количеству и качеству труда "28.

У пастанове "О мерах охраны общественных земель колхозов от расхищения", падпісанай у маі 1939 г. І. Сталіным, для кожнага працаздольнага калгасніка быў вызначаны "абавязковы мінімум працадзён на год". У БССР ён складаў 80 працадзен”. указам Прэзідіума Вярхоўнага Савета СССР "О повышении для колхозников обязательного минимума трудодней" ад 15 красавка 1942 г. для кожнага працаздольнага калгасніка была ўведзена новая павышаная норма выпрацоўкі абавязковага мінімуму працадзён — 120 на год. Паводле ўказа калгасы ўсіх саюзных рэспублік, краёў і абласцей РСФСР падзяляліся на тры группы. Калгасы БССР трапілі ў трэцюю трупу. Кожны працаздольны калгаснік БССР павінен быў выпрацаваць да 15 чэрвеня не менш за 30 працадзён, з 15 чэрвеня да 15 жніўня — 30, з 15 жніўня да 15 кастрычніка — 40, астатнія працадні — пасля 15кастрычніка і да31 снежня. Падлеткі ваўзросце ад 12 да 16 гадоў мусілі выпрацаваць не менш за 50 працадзён на год. Прадугледжвалася, што калгаснікі, якія без уважлівых прычын не выпрацоўвалі абавязковага мінімуму працадзён па перыядах "предаются суду и по приговору народного суда караются исправительно-трудовыми работами в колхозе на срок до 6 месяцев с удержанием из оплаты трудодней до 25% в пользу колхоза. Колхозники же, не выполнившие в течение года обязательного минимума трудодней, должны считаться выбывшими из колхоза, потерявшими права колхозника и лишаться приусадебного участка. Приговоры по этим делам приводить в исполнение немедленно. Председатели правлений колхозов и бригадиры за уклонение от предания суду трудоспособных колхозников, не выработавших минимума трудодней, привлекаются к судебной ответственности"30. У чэрвені 1948 г. быў апублікаваны Указ Прэзідыума Вярхоўнага Савета СССР "О выселении в отдаленные районы лиц, уклоняющихся от трудовой деятельности и ведущих антиобщественный паразитический образ жизни"3', паводле якога калгаснікаў, якія не выпрацоўвалі на працягу года ніводнага працадня, улады маглі высяляць у аддаленныя раёны СССР. У 1951 г. адказнасць грамадзян "за ўхіленне ад грамадска карыснай працы і паразітычны лад жыцця" ўзмацнялася і распаўсюджвалася на калгаснікаў, якія ўхіляліся ад удзелу ў калгаснай вытворчасці, не выконвалі абавязковы мінімум працадзён. Яны маглі быць пакараныя ссылкай на восем гадоў32.

Такім чынам, Савет па справах калгасаў пры ўрадзе СССР быў створаны зусім не выпадкова. Яго прадстаўнікі, прызначаныя ва ўсе саюзныя рэспублікі, кантралявалі выкананне сталінскіх дырэктыў па калгасным будаўніцтве. Справа ў тым, што І. Сталін не давяраў справаздачам мясцовага кіраўніцтва. Згодна з тагачаснай практыкай, калі прымалася ўрадавая пастанова, напрыканцы года з рэспубліку Маскву накіроўваліся справаздачы аб яе выкананні. Затым яна страчвала актуальнасць і пра яе "забываліся". Таму зусім невыпадковым было тое, што ў пастанове Савета Міністраў СССР і ЦК УКП(б) ад 19 верасня 1946 г. \*0 мерах по ликвидации нарушений Устава сельхозартели в колхозах" адзначалася: "Советско-партийные и земельные органы обязаны были строго оберегать общественные земли колхозов от расхищения, как об этом предупреждали СНК СССР и ЦК ВКП(б) своим постановлением от 27 мая 1939 г. Между тем факты и проверка показывают, что это постановление на деле многими работниками оказалось забытым"33.

**Формы і кірункі сялянскага супраціву**

Пасля прыняцця вераснёўскай пастановы 1946 г. адразу запрацавала рэпрэсіўна-судовая машына. Пачаліся павальныя праверкі калгасаў. Паводле дакладной запіскі ад 25 верасня 1948 г. прадстаўніка Савета па Мінскай вобласці Б. Мажайскага, у 1946 г. калгасам вобласці было вернута 8004 га незаконна захопленай зямлі, у 1947 г. — 561 га, у 1948 г. — 1626 га зямлі. Было высветлена, што ў 1946 г. на ўтрыманне адміністрацыйна-ўпраўленчага персаналу ў калгасах вобласці выдаткавалі 16,1% адагульнай колькасці налічаных працадзён, у 1947 г. — 15,0%. У 1946 г. за парушэнне Статута было вызвалена ад пасады 334 старшыні калгасаў, у 1947 г. — 340, у 1948 г. — 293. Пры гэтым да розных формаў адказнасці ў 1946 г. было прыцягнута 13 асоб з ліку савецка-партыйнага адміністрацыйна-ўпраўленчага персаналу, у 1947 г. — 155, у 1948 г. — 24234.

Паводле даведкі прадстаўніка Савета па Гомельскай вобласці Ф. Аркушы ад 25 верасня 1948 г., у калгасах вобласці у 1946 г. была скарочана колькасць упраўленчага персаналу на 1039 чалавек, у 1947 г.— на 45, у 1948 г. — на 370.

У 1948 г. з асоб, вызваленых з займаемых пасад у калгасах вобласці, знялі 33 535 працадзён. У 1946 г. з аплаты працаднямі знялі 590 чалавек, якія не мелі адносін да калгаснай вытворчасці, у 1947 г. —41, у 1948 г. — 142чалавекі.

У 1946 г. калгасам было вернута 24 149 га зямлі, у 1947 г. — 7089 га, у 1948 г. — 1503 га. 3 кастрычніка 1946 г. па верасень 1948 г. да судовай адказнасці за парушэнне Статута было прыцягнута 204 асобы з ліку адміністрацыйна-ўпраўленчага персаналу вясковага і раённага звёнаў35. У сакавіку 1948 г. Ф. Аркуша накіраваў у Маскву дакладную запіску "О выполнении обязательного минимума трудодней в колхозах Гомельской области за 1947 г.". У ёй прыведзена параўнанне статыстычных лічбаў 1947 г. з папярэднім, 1946 г., што можна прасачыць па табліцы 1 (гл. с. 8).

Аналіз яе лічбаў прыводзіць да высновы, што ў калгасах Гомельскай вобласці ў 1946—1947 гг. у сярэднім каля 30% працаздольных калгаснікаў не выконвалі абавязковага мінімуму працадзён. У 1946 г. за невыпрацоўку абавязковага мінімуму працадзён з калгасаў Гомельскай вобласці было выключана 1611 чалавек, у 1947 г. — 1167. У 1946 г. пракуратурай вобласці было асуджана за невыпрацоўку мінімуму працадзён 636 калгаснікаў, у 1947 г. у адным толькі Кармянскім раёне — 60. На нашу думку, у лік асуджаных трапілі тыя калгаснікі, якія не мелі вялікай патрэбы ў працы на калгасных палетках — фактычна самастойныя гаспадары. Паводле даведкі Ф. Аркушы, на 1 студзеня 1948 г. у вобласці было 177 гаспадарак калгаснікаў, якія мелі рабочых валоў, а ў гаспадарках 78 калгаснікаў былі нават рабочыя коні, пры гэтым 244 сялянскія гаспадаркі ўтрымлівалі па дзве каровы. У выніку праверкі ў 1946 г. калгаснікам

Гомельскай вобласці загадалі вярнуць калгасам 5080 га незаконна захопленай зямлі37.

Звяртае на сябе ўвагу тое, што значна часцей на працу не выходзілі жанчыны. Безумоўна, у іх былі важкія прычыны: цяжарнаць, малалетнія дзеці, неабходнасць даглядаць старых і хворых і г. д. Аднак, паводле калгаснага статута, ніводная з гэтых прычын не адносілася да "ўважлівых". У артыкуле 14 Статута адзначалася, што калгасны брыгадзір павінен "строго учитыватьтрудовую квалификацию, опыт и физическую силу каждого, а в отношении беременных и кормящих женщин — необходимость облегчить их работу, освобождая от работ за месяц до родов и на месяц после родов с сохранением за ними содержания на эти два месяца в половинном размере средней выработки ими трудодней"38. Зразумела, хвароба (пры наяўнасці лістка непрацаздольнасці) таксама адносілася да ўважлівых прычын.

*Табліца 1*

***Выкананне абавязковага мінімуму працадзён у калгасах***

***Гомельскай вобласці ў 1947 г.36***

|  |  |  |  |  |
| --- | --- | --- | --- | --- |
|  | 1946 г. | | 1947 г. | |
| усяго | у % | усяго | у % |
| Усяго  працаздольных | 151 462 | 100 | 159 566 | 100 |
| з іх не выпрацавала мінімуму | 43 052 | 28,4 | 33 653 | 21,0 |
| Усяго  працаздольных  мужчын | 42 361 |  | 49 321 |  |
| з іх не выпрацавала мінімуму | 4 932 | 11,6 | 3 972 | 8 |
| Усяго  працаздольных  жанчын | 109 100 |  | 109 779 |  |
| 3 іх не выпрацавала мінімуму | 38 119 | 34,9 | 29 683 | 27,0 |
| Усяго  працаздольных падлеткаў ва ўзросце ад 12 да 16 гадоў | 40 000 |  | 32 256 |  |
| 3 іх не выпрацавала мінімуму | 20 690 | 51,7 | 13 800 | 42,8 |

Адзначым, што ў пасляваенны перыяд адбудова беларускай вёскі, наладжванне калгаснай вытворчасці ў значнай ступені абапіраліся на працу жанчын, старых і падлеткаў. Удзельная вага жанчын да агульнай колькасці насельніцтва складала 55%. У 1952 г. у калгасах рэспублікі працаздольнага насельніцтва ва ўзросце ад 16 да 60 гадоў налічвалася 1105,2 тыс. мужчын і 1800,5 тыс жанчын39. Гэта накладвала істотны адбітак на калгасную вытворчасць, асабліва ў паляводстве, дзе пераважала праца жанчын.

Вывучэнне архіўных матэрыялаў дае падставу гаварыць аб масавым супраціве сялян сталінскай сістэме выканання дырэктыўных загадаў. Калі прадстаўнікі Савета разглядалі справаздачы аб выпрацоўцы мінімуму працадзён, яны патрабавалі ад мясцовых уладаў дакументальнага пацвярджэння, па якіх прычынах было дапушчана парушэнне заканадаўства. I вось што высветлілася. Старшыня праўлення калгаса "Ілліч" Кузькавіцкага сельсавета Быхаўскага раёна Магілёўскай вобласці напісаў "Справку о невыработке минимума трудодней колхозниками в 1948 году", дзе пазначыў, што ў 1948 г. у калгасе налічвалася 313 працаздольных працаўнікоў, з іх 35 "без прычын" не выпрацавала абавязковага мінімуму працадзён (11,2% ад агульнай колькасці). Паводле яго ж даведкі за 1949 г. у калгасе налічвалася 349 працаздольных сялян, з іх 103 мужчыны і 210 жанчын, але ўжо 93 калгасніка (26,6% ад агульнай колькасці) "без прычын" не выпрацавала абавязковага мінімуму працадзён. У выніку ў 1949 г. 93 калгаснікі былі аштрафаваныя на 487 працадзён, акрамя таго, судом раёна пяць чалавек было асуджана на шэсць месяцаў прымусовых работ у калгасе40.

Як бачна з даведкі, ужо за 1949 г. сярод калгаснікаў, якія без прычын не выпрацавалі абавязковага мінімуму працадзён, абсалютную большасць складалі жанчыны. Масавы невыхад на працу быў формай пасіўнага калектыўнага супраціву калгаснікаў аграрнай палітыцы дзяржавы, якая не матывавала чалавека да працы. Сяляне, нават пад пагрозай судовага пераследу, фактычна грамадою не пагаджаліся выконваць "сталінскі закон калгаснага жыцця".

Такое ж становішча назіралася практычна паўсюдна. Так, у калгасе "Заря" гэтага ж Кузькавіцкага сельсавета ў 1948 г. працавала 340 калгаснікаў (114 мужчын і 226 жанчын). "Без прычын" не выпрацавала абавязковага мінімуму працадзён 170 чалавек (50%), з іх 30 мужчын і 140 жанчын. У1949 г. у калгасе працавала 350 чалавек (119 мужчын і 231 жанчына). 87 чалавек (24,8%) не выпрацавалі абавязковага мінімуму працадзён, з іх 34 мужчыны і 53 жанчыны. Праўленнем калгаса былі прынятыя меры: у 1949 г. 26 калгаснікаў аштрафавалі на 80 працадзён41.


Пасіўны супраціў сялян праяўляўся і ў ігнараванні ўрадавых дырэктыў наконт укаранення зацверджаных нормаў выпрацоўкі. 3 мэтай навядзення парадку ў гэтай справе 19 красавіка 1948 г. была прынятая пастанова Савета Міністраў СССР "О мерах по улучшению организации, повышению производительности и упорядочению оплаты труда в колхозах"42. У ёй былі зацверджаны і рэкамендаваны да ўкаранення мінімальныя і максімальныя нормы выпрацоўкі па розных відах работ. Паводле гэтай пастановы, усе расцэнкі ў працаднях у залежнасці ад тэхналагічнай складанасці, фізічнай цяжкасці, неабходнасці адпаведнай прафесійнай падрыхтоўкі калгаснікаў былі падзеленыя на 9 груп. Адпаведна за той ці іншы від работы калгаснік меў магчымасць зарабіць ад 0,50 працадня (1-я група) да 2,50 працадня (9-я група). Так, апрацоўка зямлі, догляд пасеваў, уборачныя работы былі аднесены да 5-й групы, і за выкананне нормы па гэтай групе калгасніку налічвалася 1,5 працадня. "К 6-й группе, с оплатой за норму 1,75 трудодня, относятся работы, требующие более высокой квалификации при обработке почвы, предпосевной культивации, подкормке и удобрении всех культур, молотьбе, уборке (копке) корнеплодов.

К 7-й группе, с оплатой за норму 2 трудодня, относятся такие работы, как пахота, посев конной сеялкой, прорывка сахарной свеклы, скирдоване и др. К 8-й группе, с оплатой за норму 2,25 трудодня, относятся работы по вспашке зяби, целины, оплата машиниста на жатке, машиниста-барабанщика на конной жатке... и др. ”43.

Былі прадуглежданы нормы і расцэнкі аплаты працы жывёлаводаў, спецыялістаў і кіраўнікоў. Да прыкладу, за надоеныя 100 літраў малака ў перыяд выпасу жывёлы даярцы, у залежнасці ад выканання плана, налічвалася ад 1,2 да 1,8 працадня, у "стойлавы" перыяд за 100 літраў малака даярка атрымлівала ад 2,2 да 3,2 працадня, брыгадзірам паляводчых брыгад у калгасах, якія займаліся вырошчваннем каласавых і тэхнічных культур, штомесяц налічвалася ад 35 да 55 працадзён44.

Праўленні калгасаў былі абавязаныя абмеркаваць гэтую пастанову на агульных сходах калгаснікаў і, зыходзячы з нормаў выпрацоўкі, рэкамендаваных урадам, прыняць свае. Да пачатку лістапада 1948 г. уПалескай вобласці гэтую пастанову абмеркавалі ў 811 калгасах з 869. Новыя нормы выпрацоўкі і адзіныя расцэнкі ў працаднях былі прынятыя ў 748 калгасах, новы парадак аплаты працы старшынь — у 329 калгасах45.

Аднак, як высветлілі праверкі, кіраўніцтва шмат якіх калгасаў падышло да выканання гэтай пастановы "творча", што можна прасачыць на прыкладзе калгаса "Чырвоны Кастрычнік" Мазырскага раёна Палескай вобласці. Тут па шмат якіх пазіцыях былі прынятыя ўласныя нормы выпрацоўкі (гл. табліцу2).



*Табліца 2*

**Нормы выпрацоўкі, прынятыя ў калгасе "Чырвоны Кастрычнік"**

**Мазырскага раёна ў верасні 1948 г.46**

|  |  |  |
| --- | --- | --- |
| Віды работ | Прыкладныя нормы выпрацоўкі, рэкамендаваныя ўрадам СССР | Нормы выпрацоўкі, прынятыя ўкалгасе |
| Ачыстка насення жыта і пшаніцы | 7—10 тон | 3 тоны |
| Пераборка бульбы для пасеву | 1,5—2 тоны | 1 тона |
| Вываз гною на адлегласць да 1 км | 12—15 вазоў | 8 вазоў |
| Пасадка бульбы пад плуг | 0,30—0,35 га | 0,25 га |
| Ворыва аднакорпусным плугам | 0,7—0,9 га | 0,66 га |
| Баранаванне ў адзін след | 4,5—6га | 2,5 га |
| Культывацыя | 2,5—4 га | 1,5 га |
| Праполка льну і проса | 0,10—0,20 га | 0,03 га |
| Вываз сена на адлегласць да 1 км | 12—14 вазоў | 10 вазоў |
| Скірдаванне стагоў | 40—50 вазоў | 25 вазоў |
| Малацьба коннай малацілкай | 4—5 тон | 3 тоны |
| Вываз сена на склад да 1 км | 12—14 вазоў | 6 вазоў |
| Ворыва бульбы плугам | 1—1,25 га | 0,8 га |
| Падача сена на воз | 20—25 вазоў | 12 вазоў |
| Збіранне бульбы за плугам | 8—12 цэнтнераў | 5 цэнтнераў |
| Копка бульбы рукамі | 5 — 7 цэнтнераў | 3 цэнтнеры |

Як бачна, нормы выпрацоўкі, прынятыя ў калгасе "Чырвоны Кастрычнік", адносіліся да 5-й, 6-й, 7-й і 8-й груп расцэнак. Да прыкладу, паводле ўрадавай пастановы, за намалочванне коннай малацілкай 4-5 тон збажыны калгасніку налічвалася 2,25 працадня, за скірдаванне 40—50 стагоў — 2 працадні, за культывацыю — ад 2,5 да 4 га — 1,75 працадня, за 5— 7 цэнтнераў бульбы, накапанай рукамі, — 1,75 працадня, за баранаванне 4,5—6 га пасеваў — 1,5 працадня. Паводле нормаў выпрацоўкі калгаса "Чырвоны Кастрычнік" расцэнкі аплаты працы заставаліся такімі, як рэкамендаваў урад, але нормы выпрацоўкі меншыя. У выніку, калі калгаснік за 12-гадзінны рабочы дзень намалочваў коннай малацілкай 3 тоны збожжа (прыкладна на 40% менш, чым рэкамендавалася), ён атрымліваў тыя ж 2,25 працадня, а калі 6 тон збожжа, то 5,5 працадня, амаль у два разы больш, чым вызначалася ўрадавай пастановай.

Падобнае становішча склалася і па ўсіх іншых нормах выпрацоўкі. Зразумела, што рашэнне, прынятае ў калгасе "Чырвоны Кастрычнік", у большай ступені адпавядала інтарэсам сялянства. Аналіз табліцы 2 дазваляе зрабіць і іншую выснову: нормы выпрацоўкі, рэкамендаваныя ўрадам, былі нацэлены на моцную інтэнсіфікацыю працы калгаснікаў на працягу 10— 12-гадзіннага рабочага дня, але з меншай аплатай працы за яе вынікі. Ініцыятыва ж сялян калгаса "Чырвоны Кастрычнік" — на меншую інтэнсіфікацыю працы, але са значна большай аплатай за яе вынікі.

У верасні 1948 г. свае нормы выпрацоўкі прынялі ў 17 калгасах Бабруйскай вобласці. Прадстаўнік Савета па Пінскай вобласці М. Шах канстатаваў, што ва ўсіх 38 правераных калгасах вобласці "применяемые нормы выработки занижены и расценки работ, против рекомендованных правительством, завышены. От 20 до 40% занижены нормы выработки на транспортных работах и на вязке снопов, а на прополке льна и других культур более чем в 6 раз”47. Такое ж становішча склалася і ў многіх калгасах іншых абласцей.

Беларускія сяляне зусім невыпадкова прымалі свае нормы выпрацоўкі, разлічаныя на значна меншую працяглаць рабочага дня. Яны ж павінны былі апрацоўваць і свой прысядзібны ўчастак. Таму яшчэ адным кірункам пасіўнага супраціву сялян было масавае ігнараванне распарадку рабочага дня. Заўважым, што ў Статуце было зафіксавана: "Все работы в хозяйстве артели производятся личным трудом ее членов согласно правилам внутреннего распорядка, принятым общим собранием", а таксама: "Все члены артели обязуются... соблюдать правила внутреннего распорядка... строго соблюдать дисциплину труда... За бесхозяйственное и нерадивое отношение к общественному имуществу, за невыход без уважительных причин на работу... правление налагает на виновных взыскания, согласно правилам внутреннего распорядка, например, переделать недоброкачественную работу без начисления трудодней, предупреждение, выговор, порицание на общем собрании, занесение на чёрную доску, штраф в размере 5 трудодней, перемещение на низшую работу, временное отстранение от работы... исключение из артели .У лютым 1953г. міністр сельскай гаспадаркі БССР С. Касцюк адзначаў: "Во всех колхозах должны быть разработаны и утверждены правила внутреннего распорядка”49.

Тэарэтычна правілы ўнутранага распарадку ў калгасах, як і на прамысловых прадпрыемствах, павінны былі рэгламентаваць пачатак і працягласць рабочага дня, меры пакарання для парушальнікаў. Аднак у большасці калгасаў іх не прытрымліваліся.

Праверка калгасных гаспадарак, якую праводзіў прадстаўнік Савета па Гомельскай вобласці В. Грэбень, засведчыла, што "в полеводческих бригадах не установлен распорядок рабочего дня и плохо организован труд колхозников на артельных работах. В ряде колхозов отсутствуют правила внутреннего распорядка"50. У Пінскай вобласці, па інфармацыі М. Шаха, "На работу калгаснікі выходзяць у 10— 11 гадзін раніцы і заканчваюць работу ў 4—5 гадзін дня. У выніку нават заніжаныя нормы выпрацоўкі, якія прымяняюцца ў калгасах, большасць калгаснікаў не выконвае. У правераных калгасах адсутнічае распарадак рабочага дня .Пры такім падыходзе да арганізацыі працы ў калгacax не было неабходнасці ў якіх-небудзь вытворчых планах. Аднак на той час іх наяўнасць для кіраўнікоў усіх рангаў была абавязковай. "Не позднее за две недели до начала полевых работ правления колхозов должны составить рабочие планы на весенний период, согласовав их с рабочими планами тракторных бригад, обслуживающих колхозы... Необходимо также пересмотреть в каждом колхозе нормы выработки и расценки работ в трудоднях на все сельскохозяйственные работы"52, — загадваў С. Касцюк.

Безумоўна, абласное і раённае кіраўніцтва імкнулася выконваць сталінскія дырэктывы. Таму штогод абласныя ўпраўленні сельскай гаспадаркі накіроўвалі ў раёны і на адрас калгасных праўленняў загады, якія тычыліся арганізацыі працы. Да прыкладу, у студзені 1948 г. быў выдадзены загад № 9 па Маладзечанскім абласным упраўленні сельскай гаспадаркі "О составлении производственных планов колхозов и приходно-расходных смет и рабочих планов на 1948 год". Паводле яго загадчыкі сельгасаддзеламі райвыканкамаў, дырэктары МТС, спецыялісты сельскай гаспадаркі былі абавязаныя "обеспечить своевременное составление производственных планов колхозов и приходно-расходных смет, а также рабочих планов полеводческих бригад на 1948 г. до 15 марта 1948 г."53. Такія ж загады накіроўваліся на адрас мясцовага кіраўніцтва і ў іншых абласцях.

Але ў БССР большасць калгасаў іх не выконвала. Да прыкладу, у дакладной запісцы прадстаўніка Савета па Гродзенскай вобласці П. Ласага адзначалася: "во многих колхозах производственные задания до бригад, звеньев, животноводческих ферм вовсе не доведены... На уборке сенокосов, урожаев хлебов и других сельскохозяйственных культур колхозники работают скопом"54. Прадстаўнік Савета па Мінскай вобласці А. Шастакоў паведамляў: "производственные задания бригадам и животноводческим фермам не доводились, а календарные и рабочие планы по периодам сельскохозяйственных работ не составлялись вовсе. Производственные планы и приходно-расходные сметы ещё не стали программными документами и в текущей работе ими мало кто руководствуется”55. Прадстаўнік Савета па Магілёўскай вобласці М. Кудзін дакладваў: "дело планирования затрат труда и потребностей рабочей силы в областном управлении сельского хозяйства и его органах на местах поставлено плохо. Производственные планы колхозов не обобщались, контроль и проверка за выполнением планов затрат трудодней не установлены. Производственные планы и приходно-расходные сметы во многих колхозах составлены формально, без учёта возможностей и резервов. В течение года в эти документы никто не заглядывает... Такое же положение дел и с производственными заданиями бригад и животноводческих ферм"56.

Міністэрства сельскай гаспадаркі БССР ведала аб сітуацыі. У справаздачы "О работе парторганизации Министерства сельского хозяйства БССР за период с 14 ноября 1948 года по 25 мая 1949 года" адзначалася, што ў рэспубліцы "неудовлетворительно проводится в жизнь постановление Совета Министров СССР от 18 апреля 1948 года..."57. Было прынята рашэнне "разработать правила внутреннего распорядка, разработать и утвердить на общих собраниях в колхозах нормы выработки и расценки работ, обеспечить правильное начисление трудодней и запись их в трудовые книжки колхозников"58.

Заданні чацвёртай пяцігодкі па сельскай гаспадарцы кіраўніцтвам БССР былі праваленыя па ўсіх паказчыках. Як вядома, да яе канца сельская гаспадарка БССР павінна была дасягнуць паказчыкаў 1940 г. і нават пераўзысці іх. Аднак у выніку да канца 1950 г. пасяўныя плошчы ў БССР былі адноўленыя на 94%, ураджайнасць каласавых склала толькі 7,9 ц/га (план — 10 ц/га), валавы збор збожжавых — 98%59; пагалоўе буйной рагатай жывёлы — 96,5%, коней — 62%, свіней — 64,4%, авечак — 55%60.

Па гэтай прычыне ў 1951 г. у БССР была праведзена франтальная праверка калгасаў на предмет выканання ўсіх дырэктыў, якія прымаліся па сельскай гаспадарцыў 1946—1950 гг. У чэрвені 1951 г. да гэтай праверкі было прыцягнута 314 партыйна-гаспадарчых работнікаў абласного ўзроўню і 4232 раённага звяна, правераны былі 5143 калгасы (з 7853)61.

Узнікаюць заканамерныя пытанні: чаму праўленні беларускіх калгасаў не надавалі ўвагі і не выконвалі сталінскія дырэктывы па арганізацыі рабочага дня? чаму не прымалі планавых заданняў, не складалі прыходна-расходных смет, не прымалі рэкамендаваных урадам нормаў выпрацоўкі і расцэнак, нормаў выпрацоўкі абавязковага мінімуму працадзён? чаму мясцовыя органы ўлады, якія павінны былі сачыць за выкананнем сталінскіх дырэктыў, не надавалі ім неабходнай увагі і адносіліся да іх выканання фармальна, не кантралявалі іх выканання і не прымалі мераў да тых кіраўнікоў, якія іх не выконвалі?

**Аплата працадня, ці Чаму сталінская аграрная палітыка не адпавядала інтарэсам сялянства?**

На нашу думку, сталінская сістэма калгаснай вытворчасці, пабудаваная на прымусе сялянства, не прыносіла жаданага выніка па простай прычыне — адсутнасці зацікаўленасці сялян у выніках сваёй працы. Працадзень як эканамічная катэгорыя прадугледжваў аплату працы сялян у дзвюх формах: натуральней і грашовай, але толькі па выніках гаспадарчага года. I ў залежнасці ад таго, які даход атрымае калгасная арцель пасля разлікаў з дзяржавай. На гэты конт у артыкуле 11 Статута было пазначана, што опечатку арцель у абавязковым парадку выконвае свае абавязкі перад дзяржавай, разлічваецца з МТС, засыпав пасяўныя, фуражныя і страхавыя фонды, стварае фонд дапамогі старым, сіротам, сем’ям загінулых салдат, пакідае частку прадукцыі для продажу на калгасным рынку і толькі тады "всю оставшуюся масу урожая... распределяет между членами артели по трудодням". Адносна грашовага даходу было вызначана, што спачатку арцель выплочвае дзяржаве падаткі, страхавыя плацяжы, банкаўскія ссуды І пакрывае расходы па рамонце сельскагаспадарчых прылад працы і тэхнікі, лячэнні жывёлы, барацьбе са шкоднікамі, на ўтрыманне адміністрацына-ўпраўленчага персаналу, выдзяляе сродкі на падрыхтоўку калгасных кадраў, будаўніцтва устаноў культуры, арганізацыю калгасных дзіцячых садкоў, пералічвае сродкі на рахунак недзялімага фонду для набыцця тэхнічных сродкаў і жывёлы, забяспечвае аплату будаўнічых матэрыялаў, расплочваецца з будаўнікамі і толькі пасля гэтага "все оставшиеся средства... распределяет между членами артели по трудодням"62.

Архіўныя матэрыялы далі магчымасць скласці ўяўленне аб даходах калгаснікаў БССР у 1947— 1950 гг. (гл. табліцу 3).

У перыяд з 1947 г. па 1950 г. у калгасах БССР назіралася стабільная сітуацыя ў адносінах да сярэдняй колькасці двароў у калгасе. У 1950 г. было праведзена так званае ўзбуйненне калгасаў шляхам іх аб’яднання, таму колькасць двароў у адным калгасе падвоілася. У 1949—1950 гг. у заходніх абласцях БССР ішла масавая калектывізацыя, таму агульная колькасць двароў і колькасць працаздольных калгаснікаў у гаспадарках значна павялічылася. За гэты перыяд значна павялічылася колькасць працаздольных калгаснікаў: са 1 024 657 чалавек у 1947 г. да 1 769 586 у 1950 г. (на 744 929 чалавек). Гэта быў вынік дэмабілізацыі мужчын з Савецкай арміі, рэпатрыяцыі насельніцва, вывезенага ў 1941 — 1944 гг. у Германію, часовай міграцыі гарадскога насельніцтва ў вёску ў галодны 1947 г.

Аналіз фактычнага матэрыялутабліцы 3 дае магчымасць зрабіць выснову, што, нягледзячы на тыя меры, якія сталінскі рэжым прымаў, каб прымусіць сялян працаваць у калгасах, становішча з выпрацоўкай абавязковага мінімуму працадзён і яго аплатай няўхільна пагаршалася. Так, калі ў 1947 г., пасля прыняцця пастановы "О мерах по ликвидации нарушений Устава сельскохозяйственной артели", Указа Прэзідыума Вярхоўнага Савета СССР "Об уголовной ответственности за хищения государственного и общественного имущества", у якім раскрадальнікі грамадскай маёмасці называліся "ворагамі народа", кожнаму працаздольнаму калгасніку ў БССР у сярэднім было налічана 240 працадзён, то надалей гэты паказчык толькі пагаршаўся. У1950 г. ён склаў 177 працадзён. Пры гэтым зніжаўся паказчык выпрацоўкі абавязковага мінімуму працадзён. Так, калі ў 1947 г. не выпрацавалі гэты мінімум 189 430 калгаснікаў (18,05% ад агульнай колькасці), то ў 1950 г. — 408 329 калгаснікаў (23,7%).

У 1951 г. сітуацыя пагоршылася. Ва ўсходніх абласцях БССР не выпрацавалі абавязковага мінімуму працадзён 115 694 калгаснікі (11,4% ад агульнай колькасці), а ў заходніх абласцях — 401 986 калгаснікаў (42,4%)64. Выкладзеныя факты даюць магчымасць зрабіць выснову аб існаванні пасіўных форм супраціву сялян сталінскай сістэме эксплуатаціі. Разам з тым аналіз статыстычных звестак табліцы 3 абвяргае тэзісы аб "паднявольным характары" сялянскай працы, аб наяўнасці "паўпрыгонніцкай сістэмы" ў беларускіх калгасах у сталінскія часы. Ці магчыма, каб паднявольны селянін самастойна вырашаў, колькі часу яму працаваць на калгасных палетках і па якіх нормах і расцэнках вызначаць аплату гэтай працы? Ці магчыма, каб ва ўмовах "паўпрыгонніцкай сістэмы" сяляне "без прычын" масава не выходзілі на працу і не выпрацавалі ніводнага працадня альбо абавязковага мінімуму працадзён?

*Табліца 3*

**Выпрацоўка працадзён і аплата працы ў калгасах БССР (1947—1950 гг.)63**

|  |  |  |  |  |  |
| --- | --- | --- | --- | --- | --- |
|  | Паказчыкі | 1947 г. | 1948 г. | 1949 г. | 1950 г. |
| 1 | Колькасць калгасаў | 9912 | 10 681 | 11 462 | 7624 |
| 2 | Колькасць у іх двароў | 759 704 | 770 201 | 981 708 | 1 144 783 |
| 3 | Сярэдняя колькасць двароў у адным калгасе | 76,6 | 72,1 | 85,6 | 150,1 |
| 4 | Колькасць працаздольных старэйшых за 16 гадоў | 1 024 657 | 1 063 641 | 1 512 125 | 1 769 586 |
| 5 | Колькасць падлеткаў ад 12 да 16 гадоў | 281202 | 245614 | 334576 | 391446 |
| 6 | Колькасць працадзён, налічаных на аднаго працаздольнага | 240 | 209 | 192 | 177 |
| 7 | Колькасць калгаснікаў, якія не выпрацоўваюць мінімуму працадзён | 189430 | 131269 | 206773 | 408329 |
| У % да агульнай колькасці | 18,5 | 13,7 | 14,0 | 23,1 |
| 8 | Колькасць калгасаў, якія выдавалі на працадзень збожжа (да 1 кг) | 8223 | 8156 | 7837 | 4367 |
| У % да агульнай колькасці | 83,0 | 76 | 68,4 | 57,3 |
| 9 | Колькасць калгасаў, якія выдавалі на працадзень ад 1 да 2 кг збожжа | 1028 | 1171 | 973 | 1578 |
| У % да агульнай колькасці | 10,4 | 11,0 | 8,5 | 20,7 |
| 10 | Колькасць калгасаў, якія выдавалі на працадзень бульбу (да 1 кг) | 2483 | 2177 | 2190 | 1232 |
| У % да агульнай колькасці | 25 | 20,4 | 19,1 | 16,1 |
| 11 | Колькасць калгасаў, якія не выдавалі на працадзень збожжа | 499 | 445 | 3054 | 637 |
| 12 | Колькасць калгасаў, якія не выдавалі на працадзень бульбу | 2997 | 2801 | 3440 | 3141 |
| У % да агульнай колькасці | 30,2 | 26,2 | 30 | 41,2 |
| 13 | Колькасць калгасаў, якія, выдавалі на працадзень да 20 кап. | 2289 | 2508 | 2406 | 1667 |
| У % да агульнай колькасці | 23,1 | 23,4 | 30 | 21,8 |
| 14 | Колькасць калгасаў, якія выдавалі на працадзень болып за 1 руб. | 235 | 351 | 566 | 536 |
| У % да агульнай колькасці | 2,4 | 3,3 | 4,9 | 7 |
| 15 | Колькасць калгасаў, якія ўвогуле не выдавалі на працадзень грошай | 5030 | 5066 | 5050 | 2889 |
| У % да агульнай колькасці | 50,7 | 47,4 | 44 | 37,9 |

Як ужо адзначалася, да тых калгаснікаў, якія не шлі на працу, прымяняліся адпаведныя санкцыі. У 1948 г. у Гомельской вобласці 31 178 калгаснікаў не выпрацавалі мінімуму працадзён, з іх 24102 чалавекі не выпрацавалі ніводнага працадня. У выніку з калгасаў было выключана 822 чалавекі, а 584 чалавекі з ліку тых. хто ўвогуле не працаваў "выбыла ", з арцелі65, верагодна, былі асуджаныя. У 1949 г. за невыпрацоўку калгаснікамі мінімуму працадзён у судах Магілёўскай вобласці знаходзілася 938 спраў, з іх на судовых пасяджэннях было разгледжана 832 справы, у выніку 112 калгаснікаў было апраўдана, а 720 — асуджана66.

У1948 г. толькі па выніках трэцяга перыяду сельскагаспадарчых работ (з 15 жніўня па 15 кастрычніка) . БССР за невыпрацоўку абавязковага мінімуму працадзён было прыцягнута да адказнасці 1724 калгаснікі, з іх 88 выключана са складу арцелі, а 498 асуджана67. У другім квартале 1950 г. за парушэнне Статута сельгасарцелі ў БССР да адказнасці было прыцягнута 349 чалавек, з іх да адміністрацыйнай адказнасці — 99, у тым ліку работнікаў абласнога і раённага ўзроўню — 16, старшынь калгасаў — 31, іншых работнікаў — 52 чалавекі; да судовай адказнасці прыцягнулі 217 чалавек, у тым ліку раённых работнікаў—2, старшынь калгасаў — 58, іншых работнікаў — 157 чалавек, да партыйнай адказнасці — 33 работнікаў68. Паводле даведкі намесніка міністра сельскай гаспадаркі БССР С. Гласава, на 1 мая 1952 г. у БССР да адказнасці было прыцягнута 937 чалавек, у тым ліку да адміністрацыйнай — 449, у суды перадалі справы на 462 чалавек, у тым ліку на 400 калгаснікаў69.


У першым паўгоддзі 1952 г. (па стане на 20 ліпеня) апаратам прадстаўніка Савета па Мінскай вобласці было праверана 475 калгасаў усіх 15 раёнаў (з 518). У выніку за парушэнне Статута ў Мінскай вобласці да адміністрацыйнай адказнасці было прыцягнута 20 калгаснікаў, 81 старшыня калгаса, 20 членаў калгасных праўленняў, 15 работнікаў адміністрацыйна-ўпраўленчага персаналу раённага і абласнога ўзроўняў, да судовай адказнасці — 246 калгаснікаў, 19 старшынь калгасаў, 41 член калгасных праўленняў, усяго, беручы пад увагу і тых грамадзян, якія не з’яўляліся калгаснікамі, 490 чалавек70. Па звестках намесніка прадстаўніка Савета па БССР Б.Мажайскага, на 1 верасня 1952 г. у Баранавіцкай, Брэсцкай, Гродзенскай, Маладзечанскай, Пінскай, Полацкай абласцях было ўзята на ўлік 157 248 хутарскіх сялянскіх гаспадарак, адначасова выяўлена 71 467 выпадкаў захопу калгаснай зямлі рознымі арганізацыямі і сялянамі, па выніках праверак калгасам было вернута 7785,71 га незаконна захопленай зямлі71.

Сталінская судова-рэпрэсіўная машына предавала ў кожным раёне да 1953 г. Аднак, нягледзячы на рэпрэсіі, пасіўны супраціў беларускіх калгаснікаў сталінскай аграрнай палітыкі быў устойлівым. Сваю ролю ў гэтым працэсе, безумоўна, адыгрываў фактар аплаты працадня натуральным прадуктам. Бо ў БССР у 1947—1950 гг. больш за палову калгасаў выдавалі на працадзень менш за 1 кг збожжа ці ўвогуле яго не выдавалі. Становішча з другім хлебам — бульбай — таксама толькі пагаршалася. Так, у 1947 г. 30,2% ад агульнай колькасці калгасаў не выдавалі на працадні бульбы, 25% — менш за 1 кг бульбы. У 1950 г. ужо 41,2% калгасаўувогуле не выдавалі на працадні бульбу, пры гэтым 16,1% калгасаў выдавалі менш за 1 кг бульбы на працадзень. У працаўнікоў тых калгасаў, якія не выдавалі на працадні ні збожжа, ні бульбы, не было прычыны працаваць у калгасе. Яны не баяліся, што іх пакараюць штрафам працаднямі, выключаць з калгаса альбо па суду прымусяць 6 месяцаў працаваць на калгасных палетках.

Згадаем і фактар грашовай аплаты працадня. У 1947 г. 50,7% калгасаў увогуле не выдавалі на працадні грошай, у 1950 г. такіх гаспадарак было 37,9%.

У 1947 г. калгасаў, якія выдавалі на працадзень да 20 капеек, было 23,1% ад агульнай колькасці, а ў 1950 г. — 21,8%. Атрымліваецца, што ў 1947 г. 73,9% беларускіх калгасаў фактычна не разлічваліся са сваімі калгаснікамі грашыма, у 1950 г. такіх калгасаўбыло 59,7%.

Неабходна адзначыць, што сталінская прапаганда нястомна "трубіла" аб дасягненнях калгаснага ладу, паляпшэнні жыцця сялян. Прыгэтым у якасці прыкладу прыводзіліся паказчыкі калгасаў-мільянераў, якія выдавалі на працадні больш за адзін рубель. У 1947 г. такіх калгасаў было 2,4%, а ў 1950 г. — 7.03% ад агульнай колькасці. У 1952 г. кожны працаўнік калгаса імя Гастэлы Мінскага раёна ў сярэднім выпрацаваў 371 працадзень. На працадзень выдавалася 3 кг зерня, 2,5 кг бульбы, 4 рублі72, г. зн. \_што кожны калгаснік у выніку атрымаў 1113 кг зерня, 927,5 кг бульбы І 1484 рублі грошай. У калгасе "Савецкая Беларусь" Мінскага раёна ў 1952 г. кожны калгаснік у сярэднім выпрацаваў 263 працадні і на кожны працадзень атрымаў 2 кг зерня, 4,5 кг бульбы, 2,2 кг гародніны, 1 кг фуражу, 1 руб. 20 кап. грошай, г. зн. у выніку — 526 кг зерня, 1183,5 кг бульбы, 578,6 кг гародніны, 263 кг фуражу і 315,6 руб. грошай73.



У знакамітым калгасе "Рассвет" Кіраўскага раёна Магілёўскай вобласці ў 1952 г. грашовыя даходы склалі 4 394 774 рублі. У 1952 г. на кожны працадзень тут было выдадзена па 2,6кг зерня,7,0кг бульбы, 1 кг грубых кармоў і па 8,0 руб. У выніку многія сем’і гэтага калгаса атрымалі больш за 10 тыс. руб. заробку. Напрыклад, сямья І.Шчэрбіча — 11 768 руб., сям’я П.Бяляўскага — каля 10 тыс. руб.74. Такія калгасы бы- лі і ў іншых абласцях. Да прыкладу, у 1951 г. заробак –чатырох членаў сям’і Мірона Міхеева з калгасу "Шлях да камунізму" Сененскага раёна Віцебскай вобласці на выпрацаваныя 1200 працадзён склаў 3,600 кг зерня, 3,600 кг бульбы, 2,400 кг караняплодаў75.

Калі ж звярнуць увагу на тыя калгасы, дзе на працадзень калгаснікі атрымлівалі толькі 20 капеек, тады “малюнак заможнага жыцця" беларускага сялянства будзе зусім іншы. У 1950 г. у калгасах Магілёўскай вобласці налічвалася 71,3 тыс. працаздольных мужчын і 156,4 тыс. працаздольных жанчын. У сярэднім кожны з іх выпрацаваў 164 працадні. Наадзін працадзень у сярэднім у кожным калгасе гэтай вобласці было налічана 0,652 г зерня, 1,58 кг бульбы, 0,124 кг гародніны, 0,82 кг фуражу, 25 капеек, г. зн.у выніку за 1950 г. кожны калгаснік у Магілёўскай вобласці атрымаў на працадні 106,9 кг зерня, 259,1 кг бульбы, 20,3 кг гародніны, 134,4 кг фуражу і 41 руб. грошай76.

Падобная сітуацыя назіралася і ў іншых рэспубліках СССР. Па падліках В. Вярбіцкай, у 1948 г. 73% калгасаў РСФСР выдавалі на працадзень ад 100 г да

1 кг зернавых, а 4386 калгасаў (каля 3%) увогуле не выдавалі зерня. У выніку ў гады сталінскага праўлення агульныя грашовыя даходы, якія атрымлівалі ад калгаса ўсе дзеяздольныя члены сям’і калгасніка, складалі ў сярэднім па РСФСР каля 250 руб. На гэтыя грошы на працягу года сям’я магла набыць 166 кг пшанічнага хлеба, альбо 25 кг цукру, альбо 5 літраў гарэлкі альбо адну пару скураных (мужчынскіх ці жаночых ботаў). Для параўнання: мужчынскі наручны гадзіннік маркі "Перамога" каштаваў ад 342 да 385 рублёў77.

Аналіз беларускага матэрыялу дае магчымасць весці гаворку аб тым, што і ў БССР грашовыя заробкі ў абсалютнай большасці калгасаў былі бядняцкімі.

Падводзячы высновы, адзначым, што ў перыяд з 1946 г. па 1950 г. асноўнай формай уліку працы калгаснікаў быў працадзень, які з'яўляўся сродкам мабілізацыі беларускага сялянства на аднаўленне разбуранай падчас Вялікай Айчыннай вайны і германскай акупацыі сельскай гаспадаркі. Абмежаванасць грашовай і выкарыстанне натуральнай формы аплаты за працадзень не спрыялі павелічэнню прадукцыйнасці працы ў калгасах. Вытворчыя адносіны, пабудаваныя на аснове працадня, былі галоўным тормазам, які перашкаджаў развіццю калгаснай вытворчасці.

Разам з тым рэалізацыя сталінскай аграрнай палітыкі сустракала масавы пасіўны супраціў беларускага сялянства. Формы і кірункі яго былі розныя: сяляне не прымалі планавых заданняў, не складалі прыходна-расходных смет, не прымалі рэкамендаваных урадам нормаў выпрацоўкі і расцэнак, не ўкаранялі сістэму працы, пабудаваную на выкананні распарадку дня, не выконвалі нормаў выпрацоўкі абавязковага мінімуму працадзён.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 Гісторыя Беларусі ў пяці тамах. Т. 4. Мінск, 1975. С. 74.

2 Нарысы гісторыі Беларусі: У 2 ч. Ч. 2. Мінск, 1995. С. 335.

3 Эканамічная гісторыя Беларусі: Курс лекцый / Пад агул. рэд.

В. І. Галубовіча. Мінск, 1993. С. 224.

4 Белязо А. П. Беларуская вёска ў пасляваенныя гады (1945—1950 гг.). Мінск, 1974; Белязо Е.П. Крестьянство Белоруссии на пути к развитому социализму (1950— 1960 гг.). Минск, 1982.

5 Гуринович А. П. Борьба большевиков Белоруссии за выполнение послевоенной сталинской пятилетки в области сельского хозяйства. Автореферат ... дис. канд. ист. наук: 07.00.01. Москва, 1952;Луговцев И. А. Борьба Коммунистической партии за восстановление и дальнейшее развитие общественного хозяйства колхозов в послевоенный период (1946—1953 гг., по материалам Белоруссии). Автореферат ... дис. канд. ист. наук: 07.00.01. Москва, 1954; Генералов В.Я. Участие комсомола Белоруссии в восстановлении и развитии сельского хозяйства в 1944—1950 гг. Автореферат ...дис. канд. ист. наук: 07.00.01. Минск, 1969; Ляшко М. П. Деятельность КПБ по повышению политической и трудовой активности колхозного крестьянства в четвертой пятилетке (1946—1950 гг.). Автореферат ... дис. канд. ист. наук: 07.00.01. Минск, 1983.

6 Нацыянальны архіў Рэспублікі Беларусь (далей — НАРБ). Ф. 915, воп. 2, спр. 23, арк. 12.

7 НАРБ. Ф. 4-п, воп. 46, спр. 288, арк. 21,22, 63, 64.

8 НАРБ. Ф. 915, воп. 2, спр. 23, арк. 13.

9 Там жа. Арк. 30.

10 НАРБ. Ф. 915, воп. 2, спр. 111, арк. 83.

11 Смяховіч М. У. На шляху да адбудавання сельскай гаспадаркі ў Савецкай Беларусі (верасень1943 — 1945 г.) // Беларусь: памятное лето 1944 года: материалы Междунар. научн.-практ. конф., посвящ. 70-летию освобождения Беларуси от нем.-фашист, захватчиков (Минск, 19-20 июня 2014г.). Минск, 2015. С. 524.

12 Освобождённая Беларусь. Документы и материалы. В 2 кн. Кн. 1. Минск, 2004. С. 205—207.

13 НАРБ. Ф. 4-п, воп. 46, спр. 160, арк. 14, 93.

14 Тимонова А. В. Крестьянство БССР в послеоккупационный военный период (осень 1943 — весна 1945 г.) // Беларусь. 1941—1945: Подвиг. Трагедия. Память. В 2 кн. Кн. 2. Мінск, 2010. С. 91.

15 НАРБ. Ф. 4-п, воп. 46, спр. 31, арк. 31.

16 Восьмая сесія Вярхоўнага Савета БССР 9—11 верасня 1946 г. Стэнаграфічная справаздача. Мінск, 1947. С. 24, 25, 247-250.

17 Коммунистическая партия Белоруссии в резолюциях и решениях съездов и пленумов ЦК. Т. 4. 1945— 1955. Минск, 1986. С. 130-146.

18 Вылцан М. А. Восстановление и развитие материально-технической базы сельского хозяйства в 1946— 1958 гг. // Развитие сельского хозяйства СССР в послевоенные годы. (1946—1970 гг.). Москва, 1972. С. 74.

19 Гісторыя Беларусі ў пяці тамах. Т. 4. С. 66, 63, 65.

20 Важнейшие постановления партии и правительства по колхозному строительству и примерный устав сельскохозяйственной артели. Калуга, 1947.

С. 44.

21 НАРБ. Ф. 48, воп. 17, спр. 8, арк. 6.

22 НАРБ. Ф. 915, воп. 2, спр. 111, арк.19.

23 Коммунистическая партия Советского Союза в резолюциях и решениях съездов, конференций и пленумов ЦК (1898—1986). Издание девятое. Т. 7. 1946— 1955. Москва, 1985. С. 55.

24 Там жа. С. 56, 57.

25 Там жа. С. 60, 75.

26 Там жа. С. 101.

27 Эканамічная гісторыя Беларусі: Курс лекцый. С. 221.

28 Сельскохозяйственная энциклопедия. Т. 5. Москва, 1956. С. 98.

29 Важнейшие постановления партии и правительства... . С. 26.

30 Там жа. С. 53—55.

31 Эканамічная гісторыя Беларусі: Курс лекцый. С. 221.

32 Вербицкая О. Российское крестьянство: от Сталина к Хрущеву. Середина 40-х — начало 60-х годов. Москва, 1992. С. 38-39.

33 Коммунистическая партия Советского Союза в резолюциях и решениях съездов.... С. 56.

34 НАРБ. Ф. 915, воп. 2, спр. 8, арк. 100—103.

35 Там жа. Спр. 9, арк. 83-84.

36 Там жа. Арк. 24

37 Там жа. Арк. 29, 30.

38 Важнейшие постановления партии и правительства... . С. 43-44.

39 Белязо Е. П. Крестьянство Белоруссии на пути к развитому социализму (1950—1960 гг.). С.133.

40 НАРБ. Ф. 915, воп. 2, спр. 90, арк. 16—20.

41 Там жа. Арк. 22-23 адв.

42 Решения партии и правительства по хозяйственным вопросам.

В 5 т. 1917—1967 гг. Сборник документов за 50 лет.Т. 3. 1941—1952 гг. Москва, 1968. С. 471.

43 Колхозная производственная энциклопедия. Т. 2. Киев, 1950. С. 20-21.

44 Там жа. С. 65, 66.

45 НАРБ. Ф. 915, воп. 2, спр. 10, арк. 67.

46 Там жа. Арк. 70.

47 НАРБ. Ф. 915, воп. 2, спр. 111, арк. 58, 59, 112.

48 Важнейшие постановления партии и правительства... . С. 42, 46, 47.

49 Костюк С. С. Образцово подготовиться к весеннему севу, обеспечить высокий урожай // Колхозник Белоруссии. 1953. № 2. С. 3.

50 НАРБ. Ф. 915, воп. 2, спр. 111, арк. 130.

51 Там жа. Арк. 114.

52 Костюк С. С. Образцово подготовиться к весеннему севу...

53 НАРБ. Ф. 915, воп. 2, спр. 23, арк. 36-37.

54 Там жа. Спр. 111, арк. 107.

55 Там жа. Арк. 82-83.

56 Там жа. Арк. 20.

57 НАРБ. Ф. 48, воп. 17, спр. 12, арк.131.

58 Там жа. Арк. 134.

59 Гісторыя Беларускай ССР у пяці тамах.Т. 5. С. 73.

60 Эканамічная гісторыя Беларусі: Курс лекцый. С. 223.

61 НАРБ. Ф. 915, воп. 2, спр. 108, арк. 8.

62 Важнейшие постановления партии и правительства по колхозному строительству... . С. 40-41.

63 НАРБ. Ф. 915, воп. 2, спр. 162, арк. 41-42.

64 Там жа. Арк. 42.

65 НАРБ. Ф. 915, воп. 2, спр. 41, арк. 429.

66 Там жа. Спр. 90, арк. 136.

67 Там жа. Арк. 74.

68 НАРБ. Ф. 915, воп. 2, спр. 86, арк. 263.

69 Там жа. Спр. 162, арк. 31.

70 Там жа. Спр. 113, арк. 65.

71 Там жа. Спр. 162, арк. 80, 95а.

72 Володько М.Н. На пути неуклонного роста // Колхозник Белоруссии. 1953. № 2. С. 5.

73 Лапша И. В. Все силы и средства на выполнение главной задачи // Колхозник Белоруссии. 1953. № 4. С. 19.

74 Вишневский М. В колхозе "Рассвет" // Колхозник Белоруссии. 1953. № 2. С. 15.

75 НАРБ. Ф. 915, воп. 2, спр. 111, арк. 51.

76 НАРБ. Ф. 915, воп. 2, спр. 111, арк. 3, 10. 35.

77 Вербицкая О. М. Российское крестьянство: от Сталина к Хрущеву.

С. 138, 139.

***Міхаіл Уладзіміравіч Смяховіч***